จับตาสิ้นปีนี้ “เงินเฟ้อออสซี่” นิวไฮ 7.75% เซ่นภัยธรรมชาติ-ราคาพลังงานพุ่ง
“เงินเฟ้อออสเตรเลีย” จ่อแตะระดับสูงสุดที่ 7.75% ในเดือนธันวาคมนี้ จากผลกระทบภัยธรรมชาติ-ราคาเชื้อเพลิงพุ่ง
“เงินเฟ้อออสเตรเลีย” จ่อแตะระดับสูงสุดที่ 7.75% ในเดือนธันวาคมนี้ จากผลกระทบภัยธรรมชาติ-ราคาเชื้อเพลิงพุ่ง
23 ต.ค. 2565

จิม ชาลเมอร์ส รัฐมนตรีกระทรวงคลังออสเตรเลียออกโรงเตือนว่า เงินเฟ้อของออสเตรเลียคาดว่า จะแตะระดับสูงที่สุดในช่วงสิ้นปีนี้ และจะยังคงอยู่ในสภาพนี้ต่อไปอีก เพราะผลกระทบที่เกิดขึ้นจากภัยธรรมชาติและราคาของพลังงาน
โดยทางรมว.คลังซึ่งจะเสนองบประมาณรัฐในช่วงวันอังคารที่จะถึงนี้ว่า เงินเฟ้อเป็นปัจจัยหลักที่มีผลต่องบประมาณ ซึ่งบ่งชี้ถึงการหาแนวทางในการลดค่าครองชีพ โดยการจัดทำงบประมาณจะเป็นไปในรูปแบบที่ดีต่อภาคครัวเรือน เมื่อพิจารณาจากแรงกดดันจากทั่วโลกที่มีต่อเศรษฐกิจของประเทศ
ด้านสำนักข่าวซินหัวรายงานว่า รมว.คลังออสเตรเลียคาดว่า เงินเฟ้อจะแตะระดับสูงสุดที่ 7.75% ในเดือนธันวาคมนี้
สำหรับงบประมาณที่รัฐบาลออสเตรเลียจะใช้ไปในด้านความมั่นคงทางสังคม ซึ่งครอบคลุมถึงเงินบำนาญด้วยนั้น คาดว่า จะอยู่ที่ 3.3 หมื่นล้านดอลลาร์ออสเตรเลีย หรือ 2.08 หมื่นล้านดอลลาร์สหรัฐ นับเป็นตัวเลขที่สูงกว่าการคาดการณ์ก่อนหน้านี้
ทั้งนี้ รมว.คลังออสเตรเลียยังได้ยืนยันด้วยว่า เหตุน้ำท่วมที่ยังไม่คลี่คลายในพื้นที่ทางตะวันออกเฉียงใต้ของประเทศจะส่งผลกระทบต่อการขยายตัวของเศรษฐกิจ